Wiskunde sal nié opsioneel wordFoto: Imgarcade.com Dit volg nadat die departement verlede week bevestig het dat hy besig is om ŉ voorstel te ondersoek wat aanbeveel dat gr. 7, 8 en 9-leerders nie meer wiskunde hoef te slaag om na die volgende graad bevorder te word nie. Elijah Mhlanga, woordvoerder vir die departement, het gesê dié voorstel moet nog met skole, ouers en belangegroepe bespreek word. Die departement het gesê die voorstel word oorweeg omdat die slaagvereistes vir gr. 7 tot 9 tans hoër is as die vereistes vir gr. 10 tot 12. Mhlanga het die gerugte dat die departement nou van plan is om wiskunde opsioneel te maak skerp gekritiseer. “Die gerugte is misleidend en gestroop van die waarheid. Die departement is bewus en erken die belangrike rol wat wiskunde in die ontwikkeling van die nasie speel. “Wiskunde is ŉ verpligte vak vir alle leerders in die Suid-Afrikaanse skoolstelsel van gr. 1 tot 9. Van gr. 10 het leerders ŉ opsie tussen drie vorms van wiskunde. Daar is wiskunde soos ons dit ken, wiskunde-geletterdheid vir leerders wat nie van plan is om ŉ naskoolse opsie te volg wat wiskunde as ŉ toelatingsvereiste het nie, en tegniese wiskunde vir die leerders wat ŉ tegnologieverwante loopbaan ná skool wil volg.” Mhlanga het gesê dat daar dus geen stadium is waar ŉ leerder nié wiskunde as ŉ vak het nie tot die leerders gr. 12 voltooi het. “Dit maak wiskunde as vak in al sy vorms verpligtend vir alle leerders binne die skolestelsel,” het hy bygevoeg. Die departement het ook gesê hy is glad nie van plan om sy posisie oor wiskunde nou of in die nabye toekoms te verander nie. “Ons het ver gevorder om leerders se prestasie in wiskunde te verbeter. Dit kan gesien word in die verbetering van leerders se resultate in verskeie nasionale, streeks- en internasionale assesserings, insluitend die Nasionale Senior Sertifikaat, die Suider- en Oos- Afrikaanse Konsortium vir die Monitering van Opvoedingskwaliteit (SACMEQ) en die Neigings in Internasionale Wiskunde en Wetenskapstudies (TIMMS) se uitslae.” Die aantal leerders wat wiskunde met 50% in gr. 12 geslaag het, het in die afgelope jare toegeneem, sowel as die aantal leerders wat die vak met lof geslaag het. “Hierdie verbeterde resultate sluit leerders van kwintiel 1 tot 3 skole (skole in benadeelde en ekonomiese arm gemeenskappe) en leerders van kwintiel 4 tot 5 skole in.” Volgens Mhlanga het Suid-Afrika ŉ groot verbetering in die SACMEQ-toetse se uitslae gesien en is Suid-Afrika as die land met die beste verbetering in sy telling vir wiskunde bestempel. Dieselfde tendens is in die TIMMS-uitslae waargeneem waar Suid-Afrika die hoogste verbetering van al die lande wat deelgeneem het geregistreer het. Die departement meen die verbetering was nie net ŉ blote toeval nie, maar die resultate van ŉ gesamentlike poging van alle belanghebbendes in die sektor. “Angie Motshekga, die minister van basiese onderwys, wil die nasie gerusstel dat die belangrikheid van wiskunde in die leerplan se ontwerp, asook die beplanning van onderwys, steeds beklemtoon sal word,” het hy gesê.